Yamaha RX-Z

Yamaha RX-Z 135 adalah motosikal naked 2 lejang keluaran Yamaha. Mula dikeluarkan pada tahun 1985, model RX-Z sangat popular di Malaysia dan India serta menikmati salah satu jangka hayat motosikal semasa yang terpanjang di kedua-dua negara, terutamanya di Malaysia kerana kekurangan pesaing motosikal jalanan buat masa kini. Pada tahun 2004, model ini diberi nafas baru serta dipasang penukar bermangkin.

Spesifikasi 
 Enjin: Enjin 2 lejang 135cc sejukan udara
 Susunan silinder: Silinder tunggal condong
 Sesaran: 133 cc
 Kuasa kuda: 20 PS (15 kW) @ 8,500 rpm
 Kilasan: 1.85 kgf·m (18.1 N·m) @ 7,500 rpm
 Kelajuan maksimum: 165 km/j
 Lubang x lejang: 56.0 x 54.0 mm
 Nisbah mampatan: 7 : 1
 Transmisi: 6 kelajuan
 Klac: Manual berbilang plat, basah
 Jenis kerangka: Tiub keluli tetulang bawah
 Gantungan hadapan: Telescopik
 Gantungan belakang: Dua penyerap hentak
 Brek hadapan: Cakera omboh tunggal
 Brek belakang Gelendong
 Berat kering: 106 kg
 Muatan bahan api: 13.0 L

Sepintas lalu 
Mula dikeluarkan pada tahun 1985, Yamaha RX-Z asalnya menggunakan transmisi 5 kelajuan dengan brek cakera tidak berlubang. Model ini berkongsi platform serta kerangka dengan pendahulunya, Yamaha RD125 sejukan cecair. Sebaik sahaja selepas pelancarannya, model RX-Z menjadi popular di kalangan penunggang muda terutamanya di Malaysia. Beberapa tahun kemudian, enjinnya telah dinaik taraf dengan pemasangan transmisi 6 kelajuan, bersama-sama papan pemuka dan suis hendal baru, di samping cakera brek hadapan berlubang.

Sejak itu, reka bentuk RX-Z tidak berubah sehinggalah tahun 2004 apabila model tersebut diberi nafas baru, dengan lampu belakang yang menyerupai Yamaha Y125Z. Model RX-Z yang diperbaharui dilengkapi penukar bermangkin, mengorbankan 1 PS daripada kuasa maksimum (Kuasa maksimum asal: 21 PS). Walau bagaimanapun, kilasan maksimum tidak berubah tetapi kilasan pada kelajuan enjin rendah sudah ditambah baik berbanding keluaran terdahulu. Beberapa pemilik motosikal RX-Z keluaran terdahulu mungkin menghadapi masalah semasa memulakan perjalanan kerana enjin mudah mati apabila penunggang kurang berpengalaman cuba bergerak dalam gear satu. Walau bagaimanapun, masalah tersebut telah diselesaikan pada model yang lebih baru ini.

Di Malaysia, motosikal RX-Z sering dikaitkan dengan gejala lumba haram Mat Rempit. Oleh itu, banyak filem Melayu termasuklah Remp-It menggunakan RX-Z dalam filem-filem tersebut.

Lihat juga 
 Yamaha
 Yamaha RD125
 Mat Rempit

Pautan luar
 Laman web Yamaha Malaysia

RX-Z